भारतीय कम्युनिस्ट पार्टी-माक्र्सवादी (माकपा) के वरिष्ठ नेता और पश्चिम बंगाल के पूर्व मुख्यमंत्री ज्योति बसु ने रविवार को कहा है कि सिंगुर में टाटा मोटर्स के लिए अधिग्रहीत जमीन किसानों को वापस मिलना असंभव है। गौरतलब है कि राज्य में विपक्षी दल तृणमूल कांग्रेस की मांग है कि हुगली जिले के सिंगुर में राज्य सरकार द्वारा अधिग्रहीत जमीन किसानों को वापस कर दिया जाए। बसु ने संवाददाताओं से कहा ,‘‘यदि अधिग्रहीत जमीन किसानों को वापस कर दी जाएगी तो टाटा मोटर्स की फैक्टरी कहां लगेगी। तृणमूल कांग्रेस की मांग का कोई आधार नहीं है। इसके बदले में वह सरकार से किसानों के लिए अधिक हर्जाने की मांग कर सकते हैं।’’ बसु ने कहा कि यदि तृणमूल कांग्रेस सिंगुर परियोजना को तोड़फोड़ से रोकना चाहेगी तो पश्चिम बंगाल और भारत के लोग समझ जाएंगे कि यह अवसरवादी गठजोड़ हर तरह के विकास और प्रगति के खिलाफ है। सिंगुर और नंदीग्राम में उद्योगों के लिए किसानों की जमीन अधिग्रहीत करने की राज्य सरकार की नीति का किसानों द्वारा विरोध किया जा रहा है।